**LEGE**

**pentru modificarea și completarea Legii nr. 35/1997 privind organizarea şi funcţionarea instituţiei Avocatul Poporului**

**Art. I.** Legea nr. 35/1997 privind organizarea şi funcţionarea instituţiei Avocatul Poporului, republicată în Monitorul Oficial al României, Partea I, nr. 277 din 15 aprilie 2014, se modifică şi se completează după cum urmează:

1. **La articolul 10, alineatul (1) se modifică şi va avea următorul cuprins:**

„(1) Avocatul Poporului este asistat de adjuncţi, specializaţi pe următoarele domenii de activitate:

a) drepturile omului, egalitate de șanse între bărbaţi şi femei, culte religioase şi minorităţi naţionale;

b) drepturile familiei, tinerilor, pensionarilor, persoanelor cu handicap;

c) protecția și promovarea drepturilor copilului;

d) armată, justiţie, poliţie, penitenciare;

e) proprietate, muncă, protecţie socială, impozite şi taxe.

f) prevenirea torturii şi a altor pedepse ori tratamente cu cruzime, inumane sau degradante în locurile de detenţie.„

**2. După articolul 12 se introduc două noi articole, articolele 121 şi122, cu următorul cuprins:**

**Art. 121** (1) Domeniul pentru protecția și promovarea drepturilor copilului este coordonat de un adjunct al Avocatului Poporului, denumit în continuare, Avocatul Copilului.

(2) Avocatul Copilului, sub coordonarea Avocatului Poporului, acționează în scopul promovării și protejării drepturilor copiilor în vârstă de până la 18 ani, susține şi încurajează respectarea și promovarea drepturilor copiilor, în condițiile prezentei legi.

**Art. 122** În îndeplinirea mandatului specific domeniului protecției și promovării drepturilor copilului, Avocatul Copilului îndeplinește următoarele atribuții:

1. soluționează sesizările individuale făcute de copii sau de reprezentanți ai acestora în legătură cu acțiunile instituțiilor publice din domeniul sănătății, educației și protecției speciale a copilului și ale oricăror instituții a căror activitate este incidentă domeniului protecției și promovării drepturilor copilului;
2. soluționează orice sesizare în legătură cu încălcarea unuia sau mai multor drepturi ale copilului;
3. promovează conștientizarea drepturilor copilului în rândul copiilor și adulților;
4. colaborează cu structurile formale ale copiilor și, în măsura în care consideră necesar, sesizează autoritățile competente;
5. formulează propuneri de măsuri menite să încurajeze participarea copiilor la luarea deciziilor care îi privesc;
6. elaborează studii cu privire la exercitarea și respectarea drepturilor copilului și recomandă, dacă este cazul, măsuri pentru respectarea drepturilor copilului la nivel de politici publice şi la nivel legislativ, inclusiv prin întocmirea de rapoarte speciale.

**3. La articolul 13, la alineatul (1) se introduce un nou alineat, alin. (11), cu următorul cuprins:**

**(11)** Avocatul Poporului asigură protecţia şi promovarea drepturilor copilului prin mijloacele specifice prevăzute de prezenta lege, prin domeniul pentru protecția și promovarea drepturilor copilului sau, după caz, prin Mecanismul Național de Prevenire.

**Art. II.**

Numărul de personal finanţat potrivit legii se suplimentează cu 28 de posturi, dintre care: un adjunct al Avocatului Poporului la Domeniul pentru protecția și promovarea drepturilor copilului (Avocatul Copilului), 8 posturi la sediul central, 2 posturi la Serviciul contencios constituţional, recurs în interesul legii, contencios administrativ şi juridic, analiză acte normative, relaţii externe şi comunicare, 3 posturi la Biroul financiar, salarizare şi resurse umane şi Biroul administrativ și câte un post la cele 14 birouri teritoriale.

**Art. III.** – Legea nr. 35/1997 privind organizarea și funcționarea instituției Avocatului Poporului, republicată în Monitorul Oficial al României, Partea I, nr. 227 din 15 aprilie 2014, se republică în Monitorul Oficial al României, Partea I, dându-se textelor o nouă numerotare.